

מסלול מייקל- תכנית הכנה לצה"ל למח"ל ולעולים חדשים

רקע

מסלול מייקל היא תכנית הכנה לצה"ל המיועדת למלש"בים לשירות מח"ל ולעולים חדשים ומטרתה הכנתם לקראת הגיוס, השירות והחיים בארץ. התכנית מקנה לחניכים ידע וכלים להתמודדות עם אתגרי השירות, משפרת להם את רמת העברית, מחזקת להם את הזיקה וההיכרות עם הארץ ומצמצמת להם את הקושי במפגש הראשוני עם המערכת הצבאית.

התכנית נבנית ומועברת על ידי צוות ההנהלה של מכינת קול עמי בצמוד לדגשים, יעדים וציפיות של האגף הבטחוני חברתי במשרד הבטחון **(ע"פ האפיון שנשלח על ידי האגף בטחוני- חברתי לפני תחילת התכנית)**. בצוות התכנית 3 מש"קיות עברית, 2 מדריכים, רכז ומנהל, המונחה על ידי ראש מכינת קול עמי. בנוסף, קיים שיתוף פעולה עם המרכז לחיילים בודדים ע"ש מייקל לוין.

משך התכנית שבעה שבועות מה20.06.18 ועד ה02.08.18.

תכני התכנית

**כלל התכנים בתכנית בנויים על פי האפיון של האגף הבטחוני חברתי**

**לימוד עברית**

* ככלל, בשבועות הפעילות יש 3 ימים שמוקדשים ללימוד עברית ושאר הימים מוקדשים לחוויות חינוכיות מחוץ למכינה
* במהלך התכנית החניכים לומדים עברית במשך 25 שעות שבועיות באופן פרונטאלי בכיתת לימוד ועוד לפחות 5 שעות שבועיות בצורה בלתי פורמאלית.
* בכל יום שגרה במכינה לומדים החניכים 5-6 שיעורי עברית על פי תכנית שנבנתה ע"י מדור עברית של מקח"ר ובשימוש חוברות עבודה שהוכנו במיוחד עבור התכנית, על פי רמות שונות.
* החניכים עוברים פעילויות שונות בשפה העברית החושפות אותם לתרבות הישראלית, אירועי אקטואליה והתנהלות יום יומית- זאת על ידי לימוד שירים ישראלים, פתיחת היום עם סקירת אירועי היום ופעילויות ערב סביב נושאים אלו.
* ההתנהלות המנהלתית בתכנית, קרי- הקראת זמנים, הוראות לו"ז וכיוצ"ב מתקיימת בעברית.
* כלל התכנים וההרצאות בתכנית מועברים בעברית.

**הכנה לצה"ל**

* הכנה פיזית- החניכים עוברים 3 אימוני כושר גופני בשבוע, העונים על יעדים שונים- פיתוח יכולת אירובית וסיבולת לב ריאה, פיתוח כח מתפרץ וחיזוק השרירים השלדיים וכן הדמיית מאמצים במתווה צבאי כגון מסעות אלונקה. **כל האימונים מועברים ע"י מדריך כושר קרבי מוסמך וע"פ הנחיות חוזר מנכ"ל ולפי הדגשים שמופיעים במסמך האפיון של האגף הבטחוני חברתי.**
* הכנה עיונית- החניכים עוברים שיעורים על הנושאים הבאים לאורך התכנית:

א. מבנה צה"ל: יחידותיו, דרגות בצה"ל, צבעי כומתות ותגי יחידה

ב. רמטכ"לים, היסטוריה צבאית ומור"קים מפורסמים בדגש על מנהיגות בצה"ל.

ג. זכויותיהם של חיילים בודדים.

ד. ערכי צה"ל ורוח צה"ל.

ה. היערכות ליום הגיוס.

**כל הנ"ל על פי הדגשים שמופיעים במסמך של האגף הבטחוני חברתי.**

במהלך התכנית ינכחו החניכים בתרגיל רב חיילי במסגרת אימון של חטיבה 7 של השיריון ברמת הגולן, יפגשו עם החיילים ויבואו במגע עם בעלי תפקידים שונים.

* הכנה מנטאלית- תחום זה מועבר על ידי סגל המכינה, שכולו מורכב מחיילים בודדים לשעבר ששירתו כולם שירות משמעותי ביחידות לוחמות מיוחדות וחוו את קשיי השירות הפיזיים והנפשיים וכן על ידי דוברים אורחים כגון קצינים בכירים, חיילים בודדים מיחידות שונות ודמויות מפתח בליווי חיילים בודדים.

הנושאים עליהם יועברו יחידות לאורך התכנית: דילמות מוסריות בשירות. אתגרים אישיים בשירות. התמודדות עם תסכולים ואכזבות. היכרות עם סוגי מפקדים שונים ושיקוף השגרה השוחקת של השירות בצבא.

תכנים אלו יועברו לאורך התכנית כולה ובמיוחד בסדרת "הכנה לצבא" בה החניכים עוברים סימולציה של 24 שעות המדמה משמעת צבאית מלאה ועמידה מול מפקדים.

**העמקת זהות יהודית- ציונית**

לצד התכנים העוסקים בצה"ל ובשירות הצבאי, במהלך התכנית חניכי המכינה נחשפים גם לעולמות תוכן הנוגעים לחברה הישראלית, למדינת ישראל וארץ ישראל. בין השאר עוברים החניכים שיעורים בנושאים הבאים:

א. היסטוריה של עם ישראל ב. גיאופוליטיקה של האיזור ג. טופוגרפיה של ארץ ישראל ד. מפגשים עם נציגי מגזרים שונים בארץ- חרדים, בדואים ודרוזים. ה. מלחמות ישראל.

תכניות הערב כוללות צפייה מונחית בסרטי מופת ישראלים, פעילות בנושאי תרבות ישראלית וכן שיעורים הנוגעים למורשת היהודית ולקשר לארץ ישראל. ינתנו במהלך השבוע מס' סקירות אקטואליה על המתרחש בארץ. **כלל התכנים יועברו על פי הדגשים במסמך של האגף הבטחוני- חברתי.**

**טיולים**

אחת לשבוע יוצאים החניכים לטיול באיזור אחר בארץ על מנת להחשף לחבלי ארץ שונים ולהתחבר לארץ דרך הרגלים. **ככל פעילויות החוץ מודרכות על ידי מדריכי טיולים תו תקן על פי האפיון. הטיולים מתואמים עם מוקדטבע ומאושרים ביום הפעילות על ידי חדר מצב.** כל זאת על פי האפיון של האגף הבטחוני חברתי.

תכנית הטיולים כוללת:

א. טיול במדבר יהודה- ואדי קלט.

ב.היכרות עם ת"א: ביקור במוזיאונים ואימון לילי בחוף.

ג. עמק המעיינות: ביקור במפעל שעובד עם הצבא, מפגש עם אוכלוסיה מקומית, טיול בעמק, התארחות בקיבוץ מולדת ומפגש עם חיילים בודדים שנמצאים בגרעין "צבר".

ד. רמת הגולן: צפייה בתרגיל צבאי ושיחה עם מפקדים, ביקור בהר בנטל, עמק הבכא, תל א סאקי, גמלא ועבודה תורמת בחווה אקולוגית וחפירות ארכיאולוגיות.

ה. סדרת ניווטים ברמות מנשה.

ו. דרום: שדה בוקר, מעלה פלמ"ח, קבר בן גוריון וביקור במספר ישובים בעוטף עזה, בהם גם יבצעו פעילות שיקום של חוות חקלאיות שנהרסו ונשרפו בעקבות גל הטרור החקלאי האחרון.

ז. ירושלים: סדרה בת יומיים בעיר העתיקה, סיור בהר הרצל ובגבעת התחמושת ובנוסף לכך יעשו החניכים שבת בירושלים ובמהלכה יתארחו אצל משפחות ירושלמיות לסעודת שבת. בטיול הסיום של התכנית החניכים יגיעו לאנדרטת מח"ל.

**ארוחות במהלך התכנית**

החניכים מקבלים ארוחות מלאות לאורך כל התכנית על פי המופיע באפיון שנשלח על ידי האגף הבטחוני חברתי.

**מבנה וציוד**

החניכים לנים במבנה מכינת "קול עמי" בקיבוץ קריית ענבים. לכל חניך יש מיטה וארון לאחסון חפציו האישיים. יש במתחם כיתות לימוד, חדר אוכל, מחסן ובקיבוץ עצמו ישנם מתקנים נוספים כמו: בריכה, אודיטוריום, מתקני ספורט. **המבנים והציוד עומדים בדרישות כפי שמופיעות במסמך של האגף הבטחוני- חברתי.**

מצורף כנספח הלו"ז החינוכי המפורט של התכנית ע"פ חלוקה לשבועות ולימים.

על החתום:

ירדן פריימן, מנהל פעילות שוטפת במכינות "קול עמי" והאחראי על תכניות מעל"ה מטעם עמותת "דרומה צפונה תיקון עולם" של "הסוכנות היהודית לארץ ישראל".